## La companyia valenciana Nacho Diago estrena en el Rialto una obra construïda amb la tècnica del ‘foley art’

*** Rebeca Valls, Marina Alegre, Joan Ballester i Santiago Martínez interpreten *440 Hz* que es podrà vore del 6 al 9 de febrer en el Teatre Rialto
* Després de la funció matinal del dia 7 es farà un col·loqui amb el públic**

L’Institut Valencià de Cultura, dependent de la Conselleria d’Educació, Cultura, Universitats i Ocupació, presenta *440 Hz*, l’últim treball de la companyia valenciana Nacho Diago Producciones en la Luna, que es podrà vore del 6 al 9 de febrer en el Teatre Rialto.

Nacho Diago dirigix este espectacle de Paco Romeu, interpretat per Rebeca Valls, Marina Alegre, Joan Ballester i Santiago Martínez. Una ficció sobre la identitat, la percepció sensorial i el silenci contada a través de la tècnica del *foley art*.

‘La 440’ és el nom que se li dona col·loquialment al so que produïx una vibració a 440 Hz i servix com a estàndard de referència per a afinar l’altura musical.

D’este número partix la història de Cecilia, una xica que viu amb sa mare en un barri acomodat als afores de la ciutat davall una extrema sobreprotecció. Un dia li passa una  cosa que ella interpreta com una crida a l’acció. La rebel·lia pròpia d’una xica de 17 anys i la seua frustració familiar fan que decidisca mamprendre un viatge a la busca de la seua verdadera identitat.

Segons el seu autor Paco Romeu, “és un conte sobre el silenci; una odissea contemporània en la qual, mitjançant el so en totes les seues formes, tractem d’explicar-nos el seu revers. Però el viatge d’anada i tornada de Cecilia, la protagonista, és també una reflexió sobre la culpa, la memòria, l’amistat i la família; un laberint ple d’espills i atzucacs en el qual els personatges es van descobrint els uns als altres amb el cor en la boca i les mans plenes de paraules”.

La direcció adjunta d’Arts Escèniques de l’IVC ha organitzat diverses accions de mediació al voltant de l’exhibició, entre les quals figura un col·loqui amb el públic després de la funció del 7 febrer en la qual es podrà descobrir el procés de creació de l’espectacle de mà de l’equip artístic de la companyia.

Les entrades es poden adquirir en taquilles del teatre o en la taquilla [en línia de l’IVC](https://taquilla.ivc.gva.es/janto/main.php).

Fecha: 05/02/2025